Son skyn op Carlos in MiamiCarlos Alcaraz is op dreef in Miami. Foto: Twitter. Carlos Alcaraz hou daarvan om in Florida tennis te speel. Die 19-jarige Spanjaard het Tommy Paul met 6-4 en 6-4 geklop om na die volgende ronde van die Miami-Ope deur te dring. Dit was ook sy negende oorwinning op ŉ streep. “Ek voel tuis op hierdie baan. Dit is maklik om in Miami te speel; veral as die toeskouers vir soveel energie sorg. Ek geniet tans die spel en ek dink dit speel ŉ deurslaggewende rol om jou intensiteitvlakke hoog te hou,” het Alcaraz gesê. Hoewel hy minder kishoue as sy Amerikaanse teenstander afgevuur het, het hy aansienlik meer punte gewen en hy het veral met sy suiwer houespel beïndruk. “Ek het goed beweeg en verdedig, terwyl ek ook tevrede is met my teenaanvalle. As ek aanhou om só te speel, sal ek beslis geleenthede kry om my stempel op wedstryde af te druk.” Greatness recognize greatness. ???????????? @f1miami @carlosalcaraz ???? @alo_oficial pic.twitter.com/3LgOGpGIOC — Miami Open (@MiamiOpen) March 28, 2023 Stefanos Tsitsipas het egter met 7-6 en 6-4 teen Karen Khachanov die onderspit gedelf. Dit was die eerste keer in sewe probeerslae dat die Rus met die Griekse ster kon afreken. “Ek is super tevrede met die uitslag. Nie net omdat ek uiteindelik vir Stefanos kon klop nie, maar ook vir die hoë gehalte tennis wat ek gespeel het,” het Khachanov gesê. Uitslae: Carlos Alcaraz klop Tommy Paul met 6-4 en 6-4 Karen Khachanov klop Stefanos Tsitsipas met 7-6 en 6-4 Emil Ruusuvuori klop Botic van de Zandschulp met 4-6, 6-4 en 7-5 Taylor Fritz klop Holger Rune met 6-3 en 6-4 Jannik Sinner klop Andrey Rublev met 6-2 en 6-4 Daniil Medvedev klop Quentin Halys met 6-4 en 6-2 Jessica Pegula klop Anastasia Potapova met 4-6, 6-3 en 7-6 Elena Rybakina klop Martina Trevisan met 6-3 en 6-0.